Nariadenie Komisie (ES) č. 331/1999
z 12. februára 1999,
ktorým sa mení a dopĺňa nariadenie (ES) č. 2629/97 o preukazoch v rámci systému pre identifikáciu a registráciu hovädzieho dobytka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 820/97 z 21. apríla 1997, ktorým sa vytvára systém pre identifikáciu a registráciu hovädzieho dobytka, a ktoré sa týka označovania hovädzieho mäsa a výrobkov z hovädzieho mäsa [1], najmä na jeho článok 10 písm. b),
keďže nariadenie Komisie (ES) č. 2629/97 [2], naposledy zmenené a doplnené nariadením (ES) č. 2194/98 [3], ktorým sa stanovujú podrobné pravidlá týkajúce sa ušných štítkov, hospodárskej evidencie a preukazov totožnosti v rámci systému pre identifikáciu a registráciu hovädzieho dobytka;
keďže je vhodné zobrať do úvahy ťažkosti, na ktoré poukázali členské štáty a ktoré sa týkajú informácií potrebných pre preukazy totožnosti sprevádzajúce hovädzí dobytok narodený pred 1. januárom 1998;
keďže je vhodné uvádzanie niektorých údajov v preukaze totožnosti sprevádzajúceho hovädzí dobytok narodený pred 1. januárom 1998 vyhlásiť za nepovinné; keďže táto odchýlka nesmie spochybniť záväznosť uvedení týchto údajov v preukazoch totožnosti hovädzieho dobytka, narodeného na území členského štátu, v ktorom je takáto požiadavka obsiahnutá vo vnútroštátnych právnych predpisoch;
keďže nariadenie (ES) č. 2629/97 sa musí preto zmeniť a doplniť;
keďže opatrenia tohto nariadenia sú v súlade so stanoviskom Európskeho poľnohospodárskeho usmerňovacieho a záručného fondu,
PRIJALA TOTO NARIADENIE:
Článok 1
V článku 6 nariadenia (ES) č. 2629/97 sa dopĺňa odsek 4 takto:
"4. Rozdielne od ods. 1 písm. a), údaje uvedené v druhej a piatej zarážke čl. 14, ods. 3, oddiel C bod 1 smernice 64/432/EHS nie sú povinné pre preukazy totožnosti hovädzieho dobytka, narodeného pred 1. januárom 1998. Odchýlka uvedená v tomto odseku platí bez toho, aby bola dotknutá povinnosť uviesť uvedené údaje v preukazoch totožnosti hovädzieho dobytka, narodeného na území členského štátu, kde je takáto požiadavka obsiahnutá vo vnútroštátnych právnych predpisoch. Členské štáty oznámia ostatným členským štátom a Komisii znenie predpisov, uplatňovaných na údaje, uvedené v tomto odseku."
Článok 2
Toto nariadenie nadobúda účinnosť v tretí deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 12. februára 1999